Prinses Charlene eindelik terug na Monaco | Maroela Media
Prinses Charlene eindelik terug na Monaco
Prinses Charlene van Monaco kort voor haar terugkeer na die prinsdom. (Verskaf)
Prinses Charlene van Monaco het ná maande in Suid-Afrika weer na die prinsdom teruggekeer.
Daar was die afgelope ruk heelwat bespiegeling oor of die voormalige Olimpiese swemmer wat in 2011 met prins Albert II getrou het, se paaie met die prins moontlik gaan skei.
Charlene het in Mei 'n oor-neus-en-keel-infeksie opgedoen en het sedertdien verskeie operasies in Suid-Afrika ondergaan.
Luidens 'n verklaring van die prinses se stigting het sy Sondagaand na Monaco teruggekeer. "Sy het goed herstel, is gesond en sien daarna uit om weer met haar gesin herenig te word."
Die 43-jarige Charlene, wat in Zimbabwe gebore is, het die grootste deel van vanjaar in Suid-Afrika gebly. Prins Albert en die egpaar se kinders het ná 'n vorige operasie in Augustus by haar aangesluit, maar het daarna weer sonder haar teruggekeer na Monaco.
Sy is vroeg in September van die lodge waar sy tuisgegaan het na 'n hospitaal geneem toe sy ineengestort het, glo weens komplikasies van die infeksie. Die prinses is onder 'n skuilnaam by 'n hospitaal in Durban behandel.
Volgens die stigting kon prinses Charlene weens die mediese behandeling nie vlieg nie, maar het sy haar bykomende tyd in Suid-Afrika ten volle benut.
Zoeloekoning Misuzulu kaZwelithini oorhandig 'n geskenk aan prinses Charlene kort voor haar vertrek terug na Monaco. (Foto: Verskaf)
Sy is nou betrokke by verskeie welsynsorganisasies, onder meer in die stryd teen wildstropery, waterveiligheidsprogramme en het ook met die gholfspeler Louis Oosthuizen se stigting saamgewerk om geld in te samel vir voedingsprogramme in die Mosselbaai-gebied.
"Suid-Afrika was en sal altyd in my hart wees. Elke keer wat ek hierdie pragtige land besoek, word ek gevul met geweldige vreugde en trots. Ek wil almal bedank wat so gasvry en ondersteunend gedurende my tyd hier was," het Charlene kort voor haar vertrek gesê.
"Ek sien daarna uit om met my sesjarige tweeling, Jacques en Gabriella, en man, prins Albert, herenig te word."
Bfn-skool rou ná leerder verongeluk
Sy het niemand hier gepla of grootdoenerig en veeleisend probeer wees nie. Charlene is ok. In Europa en veral in die prinsdom is groot druk soos ons tov die Britse koningshuis sien. Haar skoonfamilie is glo redelik veeleisend en vol nukke. Vir ons uit Afrika is Europa eintlik maar 'n koue en ontoegeeflike spul.
is daar regtig nie beter nuus om te publiseer nie?
Dankie tog ek is net 'n gewoone, onbekende ou. Wie wil nou 'n adelike wees? Kan nie eers toilet toe gaan allen nie. Die lyfwagte staan buite die deur, en hoor hoe jy wind af blaas!